# RUILA PÕHIKOOLI HOOLEKOGU ISTUNGI PROTOKOLL

**Toimumisaeg ja koht:** 26.08.2021 kell 19.00-21.02, Ruila Põhikoolis

**Koosolekul osalesid:** Tiia Rosenberg, Rafael Milerman, Virve-Hella Haavam, Helena Melis, Anna-Magdaleena Kangro, Priit Abiram, Kristi Maajärv, Stenar Niinemets, Sirle Pedajas, Raili Kann, Andres Aljaste

**Koosolekut juhatas** Rafael Milerman ja protokollis Virve-Hella Haavam

**Päevakorras:**

1. **Meetmed viiruse levimise vältimiseks, sh 1.sept aktuse korraldamine**

Eelmisel aastal kasutusele võetud meetmed viiruse leviku vältimiseks olid põhjalikult läbimõeldud ja valdavalt sujus kõik hästi. Kooli ettepanekul jäävad 1.-4. klassi lapsed koduklassidesse, 5.-9. klassi õpilastele jääb ainekabinettide süsteem.

Nähtavate haigustunnustega lapsele tuleb teha kiirtest, mille teeb üldjuhul kooliõde (Ruilas on ta kohal reedeti 9.00-12.00). Kooliõde õpetab välja vastava inimese, kes viib testi läbi, kui teda ennast kohal ei ole. Positiivse testi puhul, saadetakse laps koju ja tegeletakse lähikontaktsetega. Lähikontaktsed lapsed, kelle kiirtest negatiivne, võivad kooli jääda. 72 tundi pärast negatiivset kiirtesti on vaja teha PCR test, mida võib teha kooliõde või kui kooliõde puudub, siis saadetakse kohale vastav brigaad. Nii kooli- kui lasteaialaste vanematele saadetakse laste vaktsineerimiseks ja/või kiirtestimiseks nõusoleku küsimise vorm. Kui nõusolekut ei anta, peab haigustunnustega laps koju minema ja karantiini jääma. Nõusoleku lehel antakse kummagi kohta eraldi nõusolek.

Õpetajatest on koolis kõik peale ühe vaktsineeritud (ei vaktsineeri tervislikel põhjustel).

Sisetingimustes võib aktuse teha kui täituvus on kuni 50%. Spordihoones on see tingimus olema täidetud. Sobiva ilma korral toimub aktus õues.

1. **Kooli päevakava, kodukorra, õppekava muudatused**

Muudatused on tehtud lähtuvalt HTMi juhendist, kuidas käituda kui koolis on haigustunnustega laps. Haigustunnusega laps peab jääma koju. Ka nohu, köha jms on haigustunnus. Hetkel head lahendust koju jäävate laste koolitöösse kaasamiseks välja pakkuda ei ole ja lapsed peavad iseseisvalt järele õppima e-kooli kannete alusel.

Lasteaeda kolmandaid isikuid majja sisse lubada ei tohi, lapsevanemad annavad lapsed õuest üle. Lasteaialapsed ei pea lähikontaktsetena koju jääma.

Aasta sees kodukorda ei muudeta ja täiendavatest juhistest või regulatsioonidest teavitatakse asjaosalisi jooksvalt.

**Kodukorra punkti 2.1.** juures selgitati, et käesolevast aastast algab õpetaja tööaeg 8.15. Kooli administratiivtöötaja avab koolimaja kell 7.30, spordihoone avatakse kell 8.00 ja teised kõrvalhoone peavad olema lahti 8.15.

**Kodukorra punkti 4.** juures lisati täiendavalt, et koolil on olemas konkreetsed juhised hädaolukorras tegutsemiseks ning jooksvalt korraldatakse ka erinevaid õppuseid.

**Kodukorra punktis 5.** toodud täiendused lisatakse ka lasteaia kodukorda, kuid seda ulatuses, mis kohalduvad ka lasteaiale.

**Õppekava muudatused.** Loovtöös on senini olnud soositud kodu- ja ajaloo teemad, kuid tõstmaks õpilaste motivatsiooni, lähtutakse edaspidi õpilase enda huvidest ning teemavaldkonda ei piirata.

Arvutiõpetust enam kohe 1. klassist ei ole vaja, sest digioskuseid õpetatakse läbi aineõpetuse ja seetõttu jäävad arvutiõpetuse tunnid 5-9. klassi õppekavasse. Algklassides on arvutiõpetuse asemel rohkem matemaatikat ja 1 lisa tööõpetuse tund.

Õpekavasse viidi sisse karjääriõpetus, mida soovitakse ka teistele ainetundidele laiendada.

1. **Huvitegevuse ja pikapäevarühma töökorraldus**

Olulisi muudatusi ei ole ette näha, lisandub võrkpalli trenn. Endiselt on koorilaul ja 1. huvialaring tasuta ning iga järgnev ring 15 eurot kuus. Animatsioon jääb ära, robootika kolmanda astme õpetaja on hetkel puudu. Rahvatantsule eraldi huviringi ei korraldata, sest on 5. klassini ainekavas.

Lasteaias võib toimuda õues jalgpalliring. Lisaks ka muusikaring, mida korraldatakse rühmapõhiselt ja mida juhendab lasteaia enda töötaja.

1. **Hoolekogu liikmete valimine lastevanemate koosolekul**

Kooli esindaja valimine toimub 30. augustil. Lastevanemate koosolekul teeb hoolekogu esimees ettekande eelmise aasta tegemistest ja ettepaneku vabadele hoolekogu kohtadele kandideerimiseks.

1. **Jooksvad küsimused**
* 8. septembril toimuva koosoleku päevakord on hetkel veel täpsustamisel ja saadetakse lastevanematele nädal ette. Kooli ja lasteaia koosolek tehakse koos.
* Lasteaias on kõik kohad täis. 1. klass on aga seekord väike (vaid 15 last).
* Koolis on kõik õpetajad olemas.
* Lasteaiast lahkub üks õpetajaabi. Konkursi tähtaeg 27.08.2021.